Jozef Gluvňa

Kamenný koberec - technické riešenia detailov

Elektronická kniha

Úvod

Kamenný koberec má špecifické vlastnosti, ktorými sa odlišuje od štandardne používaných materiálov (napríklad dlažba). Preto si aj vyžaduje iné technické riešenia detailov.

Pri technických riešeniach detailov je potrebné prihliadať na:

Vlastnosti povrchu

- drenážne vlastnosti povrchu

- nulové samonivelizačné vlastnosti materiálu

Vlastnosti reakčných živíc

- viskozita

- schopnosť znášať nárazové tepelné zaťaženie

V tejto knihe upozorňujem na vybrané kritické detaily v spojitosti s kamennými kobercami a venujem sa technickým riešeniam najčastejšie sa vyskytujúcich detailov. Poznatky a odporúčania nemajú záväzný charakter, no určite pomôžu eliminovať chybné technické riešenia a z nich prameniace chyby. Nesprávne realizované detaily znepríjemňujú bezproblémové užívanie povrchu alebo vedú dokonca k jeho deštrukcii.

Publikácia je určená hlavne realizačným firmám, domácim majstrom, architektom, projektantom a každému, kto sa zaujíma o materiál známy ako kamenný koberec.

Autor

Poďakovanie

Ďakujem všetkým, ktorí stáli pri zrode tejto publikácie a prispeli k jej výslednej podobe.

Ivana Gluvňová – fotografická príloha

Martin Gluvňa – design, ilustrácie

Mgr. Jana Teťáková - korektorka

Ing. Marián Ištvánik - konzultant

Obsah knihy vychádza z mojich skúseností a poznatkov, založených na dlhoročnom štúdiu problematiky kamenných kobercov a na mojej praxi. Informácie uvádzam v súlade s mojím najlepším vedomím. Sú právne nezáväzné, no pomôžu eliminovať mnohé chyby a riziká.

Kamenný koberec

Technické riešenia detailov

Úvod

1. Ukončenie balkónov a terás

2. Osadenie ukončovacích schodiskových profilov

3. Riešenie dilatácií

4. Riešenie styku steny s podlahou

5. Kamenný koberec a podlahové kúrenie

6. Ukončovanie plôch bez použitia obrubníkov

7. Nanášanie koberca na zvislé plochy bez použitia pomocného debnenia

8. Kamenný koberec a úprava podkladu samonivelizačnými stierkami

9. Inštalácia odtokových žľabov a vpustí

10. Strojové kladenie

Slovo na záver

Zoznam použitej literatúry

I. Ukončenie balkónov a terás

Kamenný koberec predstavuje podlahu s úplne odlišnými vlastnosťami než má dlažba. Preto si vyžaduje aj iné technické riešenia detailov pri styku s odkvapovým profilom.

V praxi sa stretávame s odkvapovými ukončovacími profilmi, ktoré sú:

- ručne zhotovované z tenkého plechu,

- továrensky vyrábané profily, zhotovované valcovaním, lisovaním alebo pretláčaním cez formu (zhotovené zväčša z plastu, hliníka, nehrdzavejúcej ocele a pod.).

Plechový ukončovací profil, ohýbaný

Ručne alebo na ohýbačke vyrobený plechový profil nie je dostatočne tuhý (v zmysle tvarovej stálosti) a pri kotvení k okraju terasy alebo balkóna sa tvarovo deformuje (zvlní sa).

V praxi majú tieto deformácie za následok zatekanie vody popod zvlnený okraj. Relatívne tenký plech, z ktorého je profil vyrobený, má úplne inú tepelnú rozťažnosť ako betónový podklad i ako nosná vrstva kamenného koberca. Styk týchto troch materiálov je neustále tepelne namáhaný.

Problém sa zvykne najčastejšie riešiť osadením plechu do silikónového tmelu (alebo dodatočným utesnením škár silikónovým tmelom). S narušením tesnosti škár a následným zatekaním vody popod plechový profil, sú spojené riziká následného znehodnocovania samotného balkónového telesa alebo deštrukcie povrchu.

Použitie kombinácie takéhoto profilu a kamenného koberca je možné vtedy, ak uvažujeme o realizácii vyrovnávacieho poteru na povrchu terasy alebo balkóna. V takomto prípade najprv osádzame plechový profil, realizujeme hydroizolačnú vrstvu (napr. z lepenkových pásov), ktorá dokonale prekryje spoj profilu a podkladového betónu a až na takto pripravený podklad následne zhotovujeme vrstvu poteru.

Strojovo vyrábaný balkónový ukončovací profil

Jeho použitie je pre použitie s kamenným kobercom podstatne vhodnejšie. Takýto profil je neporovnateľne tuhší (v zmysle tvarovej stálosti), pri montáži sa jeho okraje nezvlňujú a pri správnom osadení nezateká. O podklad ho kotvíme skrutkami alebo chemickou kotvou. Proti zatekaniu vody ho poistíme epoxidovou plastmaltou, prípadne tesniacou páskou.

Drvivá väčšina dostupných balkónových profilov nezohľadňuje drenážnu schopnosť kamenného koberca. Sú konštruované pre potreby podlahových krytín, ktoré odvádzajú vodu svojím povrchom a nie vo svojej štruktúre (dlažba, epoxidové liate systémy).

Kamenný koberec s otvorenou štruktúrou (najčastejšie používaný pre exteriérové aplikácie) odvádza vodu vo svojej štruktúre. Voda vniká do pórov nosnej vrstvy koberca a odteká po povrchu podkladového betónu preč. To však v prípade štandardných ukončovacích profilov pre dlažbu nie je možné. Voda sa hromadí pri okraji balkóna a nemôže odtekať preč. Jej jedinou možnosťou je odparenie (ak je podklad správne spádovaný). V prípade výdatných zrážok však na týchto miestach neraz vznikajú kaluže vody (v zimných mesiacoch ľad).

Tieto problémy rieši profil, originálne vyvinutý pre kamenné koberce, ktorý umožňuje plynulý odtok vody do odtokového žľabu, pričom zohľadňuje ich drenážne vlastnosti. Aj v tomto prípade je dôležité jeho korektné osadenie v súlade s odporúčaniami výrobcu.

Balkónový ukončovací profil pre kamenné koberce s odtokovými otvormi.

Balkónový ukončovací profil pre dlažbu s reguláciou výšky.

1 – kamenný koberec

2 – podkladový betón

3 – čelo balkónu

4 – hydroizolačná sterka na báze cementu

5 –  tesniaca páska

6 – balkónový ukončovací profil pre kamenné koberce

7 – otvor pre odtok vody

8 – mechanické ukotvenie profilu skrutkou

Skladba je uvádzaná v zmysle doporučení výrobcu profilu.

II. Osadenie ukončovacích schodiskových profilov

Metódy nanášania kamenného koberca na čelá schodov nástrekom alebo nanášaním pomocou hladidla si priam vyžadujú použitie schodiskových ukončovacích profilov. Tie sú jednak vhodným dizajnovým doplnkom a zároveň plnia ochrannú funkciu v súvislosti s namáhaním hrany schodov.

Podobne ako pri balkónových profiloch, aj v tomto prípade výrobcovia schodových ukončovacích profilov väčšinou zohľadňujú pri ich konštrukcii len špecifiká dlažieb alebo liatych živicových systémov. Takto riešené konštrukčné detaily nezohľadňujú výbornú drenážnu schopnosť kamenných kobercov, danú ich poréznosťou.

Na ukončenie schodov, pokrytých kamenným kobercom, sa javia ako najvhodnejšie dekoratívne kovové ukončovacie profily, ktoré tvarom pripomínajú písmeno „T“, s protišmykovou úpravou na vrchnej hrane. Ideálne s otvormi na odvod vody. Spodná časť profilu dokáže spoľahlivo prekryť nedokonalosti hrany schodu, ktorá nie je nikdy zhotovená ideálne.

Koniec ukážky

Vytvorenie elektronickej verzie Dibuk, s. r. o., 2015

Vytvorené prostredníctvom Publico.sk

Table of Contents

Úvod

I. Ukončenie balkónov a terás

II. Osadenie ukončovacích schodiskových profilov